Driedag-partytjie vir wêreld se oudste skillieDie oudste skilpad in die wêreld, Jonathan, vier in 2022 sy 190ste verjaarsdag. (Foto: Guinnes World Records/Facebook) Die oudste skilpad in die wêreld, Jonathan, het die afgelope naweek sy 190ste verjaarsdag gevier. Hoewel die presiese datum en jaar van Jonathan se geboorte nie bekend is nie, meen kenners dat dié skillie moontlik in 1832 gebore is. Jonathan het in 1882 op die St. Helena-eiland aangekom as ŉ volwasse skilpad wat as ŉ geskenk aan die goewerneur van St. Helena gestuur is. Dié eiland het nie die geleentheid om een van sy beroemdste inwoners se verjaarsdag te vier ongesiens laat verbyglip nie. Volgens CNN het die feesviering oor drie dae gestrek met hoogtepunte wat ŉ skilpadvriendelike “verjaarsdagkoek” en ŉ geanimeerde video oor Jonathan se lewe insluit. Hoewel Jonathan reeds blind is en geen reuksintuig het nie, is hy eintlik nog springlewendig en reageer uitstekend op die stem van sy veearts, Joe Hollins. “Op warm dae bak Jonathan heerlik in die son met sy lang nek en bene heeltemal uit sy dop gestrek om soveel moontlik hitte te absorbeer. “Wanneer die weer koeler is, verkies hy dit om êrens onder blaarskimmel of grassnysels op te kruip en heeldag daar te vertoef,” het Hollins aan Guinness World Records gesê. Hollins sê verder dat Jonathan hom graag verlustig in kool, komkommer, wortel, appel en ander seisoenale vrugte. “Hy is mal oor piesang, maar dit is geneig om sy mond te laat vasplak. Slaaikoppe, hoewel nie baie voedsaam nie, is ook van sy gunstelinge.” Guinness World Records het in Januarie bevestig dat Jonathan nou amptelik die oudste lewende skilpad in die wêreld is. Die organisasie het in 2019 ook aangekondig dat Jonathan die rekord vir oudste landdier hou. Die vorige skilpad wat met die rekord as oudste lewende skilpad in die wêreld gespog het, was Tu’i Malila wat in 1965 in die ouderdom van 188 dood is. Jonathan het meer wêreldgebeure as enige mens oorleef. Dit sluit onder meer die eerste foto van ŉ persoon (1838), eerste telefoonoproep wat gemaak is (1876), uitvinding van die gloeilamp (1878), voltooiing van die Eiffeltoring (1887) en Neil Armstrong en Buzz Aldrin se maanlanding (1969) in. A post shared by Guinness World Records (@guinnessworldrecords)